กระทรวงพาณิชย์ ยืนยันไม่พบการนำเข้าผักจากจีนที่ผิดปกติ หากพบกดราคารับซื้อ ไม่เป็นธรรม แจ้งสายด่วน 1569
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า จากกรณีที่เกษตรกรผู้ปลูกผักเมืองหนาว ผักภาคเหนือและนักวิชาการ มีข้อกังวลเกี่ยวผลกระทบจากการนำเข้าผักจากประเทศจีนและส่งผลให้ผักเมืองหนาวราคาตกต่ำ กรมการค้าภายในได้ตรวจสอบสถานการณ์การจำหน่าย ณ ตลาดไท ตลาดสี่มุมเมือง และศรีเมือง ซึ่งเป็นแหล่งค้าส่งใหญ่ พบว่า ผักที่นำเข้ามาจากประเทศจีนยังคงมีปริมาณปกติ ไม่พบการนำเข้าที่ผิดปกติ ซึ่งการนำเข้าผักมาจากจีนขึ้นอยู่กับปริมาณและราคาผักในประเทศ หากเป็นช่วงที่ผักเมืองหนาวของไทยออกน้อย ก็จะมีการนำเข้ามาทดแทน นอกจากนี้ ราคาผักเมืองหนาวในจังหวัดเชียงใหม่ ปัจจุบันราคาที่เกษตรกรขายได้ ยังอยู่ในเกณฑ์ดี เนื่องจากเป็นช่วงที่ผลผลิตออกสู่ตลาดน้อย เช่น กะหล่ำปลี กก.ละ 5-6 บาท ผักกาดขาว กก.ละ 7-8 บาท ขณะที่ราคาขายปลีก กะหล่ำปลี และผักกาดขาวปลี ประมาณ กก.ละ 20-25 บาท และภาพรวมในตลาดพื้นที่ภาคเหนือกก. ละ 15-40 บาท ซึ่งหากปริมาณผักออกสู่ตลาดมากและราคามีแนวโน้มลดลง กรมการค้าภายในได้ประสานผู้ประกอบการเข้าไปรับซื้อ รวมทั้งใช้กลไกรถ mobile พาณิชย์ และจุดจำหน่ายต่างๆ ในการกระจายโดยตรงไปยังประชาชนด้วย อย่างไรก็ตาม หากพบเห็นว่ามีการกดราคารับซื้อ หรือรับซื้ออย่างไม่เป็นธรรม แจ้งได้ที่สายด่วน 1569 หรือสำนักงานพาณิชย์จังหวัดทั่วประเทศ